
TERMENI DE REFERINȚĂ
Specialist(ă) în orientare profesională și integrare economică

Proiect: „ Acces echitabil la locuri de muncă și la surse de venit pentru femeile din grupuri vulnerabile”

1. Informații generale
	Element
	Informație

	Organizația contractantă
	Asociația Obștească „CASMED”, IDNO 1010620009171, mun. Bălți

	Tipul contractului
	Contract de prestări servicii

	Perioada estimată
	Noiembrie 2026 - ianuarie 2028, conform calendarului proiectului

	Locul prestării
	Mun. Bălți și raioanele Fălești, Glodeni, Rîșcani, Florești și Sîngerei

	Volumul estimat
	Sprijin pentru până la 170 de femei

	Unitatea de ofertare și de plată
	Pachet de servicii pentru o participantă asistată, recepționat pe etape

	Depunerea ofertelor
	Până la 29 octombrie 2026, la office@casmed.md 



2. Contextul proiectului
Asociația Obștească „CASMED” implementează proiectul „ Acces echitabil la locuri de muncă și la surse de venit pentru femeile din grupuri vulnerabile”, cu sprijinul UN Women și cu finanțarea Agenției Austriece pentru Dezvoltare (ADA). Proiectul urmărește să faciliteze accesul femeilor la locuri de muncă, la formare profesională și la oportunități de a obține venituri din activități independente.
Proiectul se adresează unui număr de 170 de femei cu vârste cuprinse între 18 și 54 de ani. Grupul-țintă include tinere care nu lucrează și nu urmează studii sau cursuri de formare profesională (NEET), precum și femei cu copii sau cu responsabilități de îngrijire. Activitățile se desfășoară în municipiul Bălți și în raioanele Fălești, Glodeni, Rîșcani, Florești și Sîngerei.
Fiecare participantă va urma un parcurs individual de sprijin de până la 4 luni. Acesta cuprinde identificarea și înscrierea, evaluarea nevoilor, elaborarea planului individual, ghidarea și orientarea către oportunități relevante, precum și evaluarea progresului. Activitatea specialistului va contribui la atingerea obiectivului proiectului de a documenta cel puțin 50 de rezultate de integrare economică, cu evidența distinctă a fiecărei participante.
3. Scopul contractării
CASMED intenționează să contracteze servicii pentru identificarea, recrutarea și sprijinirea individuală a femeilor participante la proiect, colaborarea cu angajatorii și cu instituțiile de profil, precum și urmărirea progresului către angajare, calificare profesională sau activitate independentă.
Prestatorul va adapta sprijinul oferit la situația fiecărei participante și la obiectivele stabilite în planul individual de acțiune. Serviciile vor fi evaluate în funcție de activitățile realizate și documentate, precum și de progresul înregistrat pe parcursul participării la proiect.
4. Serviciile solicitate
4.1. Recrutarea și înscrierea participantelor
· Identificarea femeilor care îndeplinesc criteriile proiectului, prin colaborare cu asistenții sociali, autoritățile publice locale, subdiviziunile teritoriale pentru ocuparea forței de muncă și alți parteneri comunitari.
· Contactarea femeilor interesate de program și oferirea de sprijin pentru completarea formularului de înscriere, inclusiv atunci când acesta este completat cu asistență.
· Verificarea criteriilor de eligibilitate, prezentarea condițiilor de participare și înregistrarea participantelor în baza unică de date a proiectului, cu respectarea procedurilor de informare și consimțământ.
4.2. Evaluarea inițială și planul individual
· Evaluarea experienței, competențelor, intereselor profesionale și disponibilității pentru muncă, precum și a dificultăților care pot influența participarea.
· Alegerea, împreună cu fiecare participantă, a traseului de sprijin: angajare și dezvoltare profesională sau desfășurarea unei activități independente generatoare de venit.
· Elaborarea planului individual de acțiune, cu obiective clare, activități convenite, termene și modalități de urmărire a progresului.
4.3. Ghidarea individuală și facilitarea accesului la oportunități
· Acordarea de sprijin practic pentru pregătirea CV-ului, căutarea ofertelor de muncă, depunerea candidaturilor și pregătirea pentru interviuri, în funcție de nevoile fiecărei participante.
· Informarea și orientarea către cursuri de formare profesională, măsuri active de ocupare oferite de ANOFM, programe ale ODA și alte oportunități relevante.
· Sprijinirea participantelor interesate de activități independente să își clarifice ideea de activitate, să identifice resursele necesare și să stabilească pașii pentru a o pune în practică.
· Revizuirea progresului înregistrat de participantă și actualizarea planului individual, în funcție de rezultatele și dificultățile identificate.
· Oferirea de sesiuni individuale de ghidare aprofundată pentru participantele care au nevoie de sprijin suplimentar, în limita serviciilor prevăzute de proiect.
4.4. Colaborarea cu angajatorii și partenerii
· Identificarea și implicarea a cel puțin 15 angajatori interesați să colaboreze cu proiectul, în funcție de profilul și opțiunile profesionale ale participantelor.
· Organizarea, împreună cu echipa proiectului, a nouă întâlniri cu angajatorii, câte una pentru fiecare grup de participante, și urmărirea oportunităților identificate.
· Elaborarea și actualizarea a nouă seturi de profiluri profesionale ale participantelor, câte unul pentru fiecare grup. Profilurile vor fi utilizate și comunicate angajatorilor numai în baza consimțământului participantelor.
· Menținerea relațiilor de colaborare cu ANOFM, furnizorii de formare profesională, organizațiile comunitare și alți parteneri care pot oferi oportunități de ocupare sau sprijin.
4.5. Evaluarea finală și raportarea
· Evaluarea situației fiecărei participante la finalul perioadei de sprijin și consemnarea progresului sau a rezultatelor obținute.
· Menținerea contactului pentru verificarea ulterioară a progresului, conform calendarului proiectului.
· Actualizarea datelor din evidența unică a proiectului. Fiecare participantă va avea un cod unic, iar activitățile și referirile vor fi asociate cu aceeași înregistrare.
· Întocmirea centralizatorului lunar al serviciilor finalizate și a sintezelor periodice privind recrutarea, colaborarea cu angajatorii și rezultatele obținute.
5. Pachetul de servicii per participantă și volumul estimat
Serviciile vor fi contractate și remunerate pe baza unui pachet complet de sprijin acordat unei participante. Pachetul include serviciile individuale descrise la punctele 4.1–4.5, precum și activitățile comune de recrutare, colaborare cu angajatorii, organizare a grupurilor și raportare.
Pentru estimarea volumului de muncă se ia în calcul o medie orientativă de 8,5 ore per participantă: aproximativ 7 ore pentru sprijinul individual și 1,5 ore pentru activitățile comune. Durata efectivă a intervențiilor poate varia în funcție de necesitățile participantei. Plata se stabilește pentru pachetul de servicii, conform etapelor recepționate, și nu în funcție de numărul de ore lucrate.
Serviciile individuale se adaptează traseului ales de participantă. Evaluarea inițială, planul de acțiune, revizuirea progresului și evaluarea finală sunt componente ale fiecărui parcurs. Sprijinul pentru pregătirea CV-ului, candidaturi, interviuri, formare profesională sau activitate independentă se acordă potrivit planului individual.
6. Livrabile, recepția serviciilor și calculul plății
Pachetul de servicii se recepționează în trei etape, pe baza activităților înregistrate în sistemul de evidență și a documentelor care confirmă realizarea acestora:
	Etapa
	Serviciile recepționate și documentele de verificare
	Ponderea prețului unitar

	E1. Înscriere și planificare
	Înscrierea și eligibilitatea confirmate; evaluarea inițială realizată; planul individual de acțiune elaborat și agreat cu participanta.
	35%

	E2. Ghidare și progres
	Cel puțin o intervenție individuală de sprijin realizată potrivit planului; revizuire intermediară efectuată; acțiunile de orientare, referire sau contact cu angajatorii documentate, după caz.
	40%

	E3. Evaluarea finală
	Evaluare finală realizată; progresul și situația participantei consemnate; baza de date actualizată și documentele justificative încărcate sau arhivate conform procedurilor proiectului.
	25%



Prețul unitar include și activitățile comune: recrutarea în comunități, colaborarea cu angajatorii, întâlnirile organizate pentru cele nouă grupuri, pregătirea profilurilor profesionale și raportarea. Realizarea acestora va fi confirmată prin documentele de activitate corespunzătoare.
Lunar, prestatorul va prezenta un centralizator al etapelor E1, E2 și E3 finalizate pentru fiecare participantă. Plata se calculează pe baza numărului de etape recepționate în luna de raportare:
Valoarea lunară = prețul unitar contractat × [(număr E1 × 35%) + (număr E2 × 40%) + (număr E3 × 25%)].
Plata serviciilor se bazează pe realizarea și recepția activităților prevăzute în contract.
7. Oferta financiară și regimul fiscal
Ofertantul va indica în Anexa 1 prețul propus pentru pachetul complet de servicii acordat unei participante. Valoarea totală a ofertei se calculează pentru un volum estimat de 170 de participanți. Prețurile vor fi exprimate în lei moldovenești. Prețul ofertat va include remunerația pentru serviciile solicitate, toate impozitele și contribuțiile obligatorii aplicabile, în cazul contractării unei persoane fizice.
Prestarea serviciilor în baza patentei de întreprinzător nu este acceptată.
8. Cerințe de calificare
Cerințe minime
· Studii superioare sau studii de specialitate într-un domeniu relevant pentru serviciile solicitate, precum asistență socială, psihologie, pedagogie, resurse umane, economie sau administrație publică.
· Cel puțin 2 ani de experiență în lucrul direct cu beneficiari, recrutare, consiliere, orientare profesională, servicii sociale sau proiecte de incluziune socio-economică.
· Capacitatea de a comunica și de a oferi sprijin individual persoanelor din grupuri vulnerabile, de a planifica activități și de a colabora cu angajatori, instituții și parteneri comunitari.
· Competențe de utilizare a instrumentelor digitale pentru evidența și monitorizarea beneficiarilor, precum Google Forms, Google Sheets sau aplicații similare.
· Bune abilități de comunicare în limbile română și rusă și disponibilitate pentru deplasări în localitățile incluse în proiect.
Constituie avantaj
Constituie avantaj experiența de lucru cu femei care întâmpină dificultăți de acces pe piața muncii, cunoașterea măsurilor ANOFM și a programelor ODA, experiența în colaborarea cu angajatorii, și în managementul de caz. 
9. Evaluarea ofertelor
CASMED va evalua ofertele care îndeplinesc cerințele minime de calificare și care conțin documentele solicitate. Evaluarea se va face pe baza experienței profesionale și a prețului ofertat, fiecare componentă având o pondere de 50 de puncte.  
	Criterii de evaluare
	Punctaj maxim

	Experiență în identificarea și recrutarea persoanelor din grupuri vulnerabile, evaluarea nevoilor și acordarea de sprijin individual
	20

	Experiență în orientare profesională și sprijinirea accesului la locuri de muncă, formare profesională sau activități independente
	15

	Experiență în organizarea și coordonarea serviciilor: planificarea activităților, colaborarea cu angajatorii și partenerii locali, monitorizarea progresului și evidența rezultatelor
	15

	Total evaluare tehnică
	50

	Evaluare financiară
	50

	Total general
	100


 
CASMED poate solicita clarificări privind documentele depuse, cu respectarea acelorași condiții pentru toți ofertanții.
10. Dosarul de participare și depunerea ofertelor
· CV-ul persoanei care va presta serviciile, cu prezentarea experienței și a responsabilităților exercitate în activități similare.
· Copii ale documentelor de studii și, după caz, ale certificatelor relevante pentru serviciile solicitate.
· Oferta financiară, completată și semnată conform Anexei 1.
Dosarul de participare se transmite prin e-mail, la adresa office@casmed.md cu subiectul 
Concurs: „Specialist(ă) în orientare profesională și integrare economică”, până la 29 octombrie 2026.  
11. Condiții de colaborare și conduită profesională
Serviciile vor fi prestate în baza unui contract de prestări servicii, potrivit calendarului convenit cu CASMED. Persoana contractată va colabora cu managerul de proiect și cu ceilalți specialiști implicați. CASMED va asigura accesul la instrumentele și informațiile necesare pentru executarea contractului, în limitele atribuțiilor stabilite.
Prestatorul va ține o evidență clară și distinctă a serviciilor prestate în baza prezentului contract. Situațiile care pot genera conflicte de interese vor fi declarate și gestionate conform procedurilor CASMED.
Prestatorul va respecta obligațiile de confidențialitate, prevăzute de Legea nr. 195/2024 privind protecția datelor cu caracter personal și politicile CASMED referitoare la integritate și la prevenirea exploatării și abuzului sexual (PSEA).  
 




Anexa 1. Oferta financiară
Concurs: Specialist(ă) în orientare profesională și integrare economică

Numele și prenumele / denumirea ofertantului: ______________________________________________
Telefon: __________________________  E-mail: ______________________________________________
 
	Serviciu
	Volum estimat
	Preț unitar ofertat (MDL, taxe incluse)
	Preț total (MDL, taxe incluse)

	Pachet complet de servicii pentru o participantă asistată, inclusiv activitățile individuale și comune
	170 participante
	 
	 




Confirm că prețul ofertat include întregul pachet de servicii descris în Termenii de referință și că reprezintă costul total al contractării. Oferta este valabilă timp de 30 de zile de la termenul-limită de depunere.

Data: _____________________                          Semnătura: ______________________________

